সদ্যপ্রকাশিত পুর ভোটের ফলাফলে সাতে সাত পাওয়ার পরেই ঐতিহাসিক চন্দননগর পুরসভায় সঙ্কটে তৃণমূল কংগ্রেস। আর এই সঙ্কটের কেন্দ্রে মমতা বন্দ্যোপাধ্যায়ের ঘনিষ্ঠ হিসেবে পরিচিত চন্দননগরের গায়ক বিধায়ক ইন্দ্রনীল সেন। তাঁর বিরুদ্ধে পুরসভা ও সংগঠনে ‘মাতব্বরি’-র অভিযোগ তুলে পদত্যাগ করলেন তিন মেয়র পারিষদ ও তিন বোরো চেয়ারম্যান।
এই বিষয়ে চন্দননগরের মেয়র রাম চক্রবর্তীর বক্তব্য, ‘‘পদত্যাগের চিঠি আমি এখনও গ্রহণ করিনি। আর এ ব্যাপারে যা সিদ্ধান্ত নেওয়ার দলনেত্রী নেবেন।’’ কেন এই পদত্যাগ? ইন্দ্রনীল সেনকে ঘিরে কী কী অভিযোগ? এই প্রশ্নের উত্তর এড়িয়ে গিয়ে রাম চক্রবর্তী বলেন, ‘‘কার কী অভিযোগ তাঁদের থেকে জানুন। আমি এ বিষয়ে কোনও মন্তব্য করব না।’’

চন্দননগর পৌর নিগম। — ফাইল চিত্র
স্থানীয় তৃণমূল কংগ্রেস সূত্রে খবর, বেশ কিছুদিন ধরেই ইন্দ্রনীল সেনকে ঘিরে ক্ষোভ বাড়ছিল। তারই বহিঃপ্রকাশ এই পদত্যাগে। ক্ষুব্ধ এক মেয়র পারিষদের বক্তব্য, ‘‘ইদানীং পুরসভার যে কোনও সিদ্ধান্তেই বিধায়কের ছাড়পত্র লাগছে। সম্প্রতি মেয়র পরিষদ সদস্যদের বিভাগ বণ্টনের ক্ষেত্রেও ইন্দ্রনীল ‘মাতব্বরি’ করেছেন। নিজের পছন্দের লোকেদের চাহিদা মতো দায়িত্ব দিয়েছেন।’’
চন্দননগর কর্পোরেশন সূত্রে খবর, এ দিন এক, দুই ও তিন নম্বর বোরোর চেয়ারম্যান পদত্যাগ পত্র জমা দিয়েছেন। এর হলেন সুপর্ণা মণ্ডল, অজয় ঘোষ, নিত্যানন্দ দত্ত। একই সঙ্গে পদ ছাড়তে চেয়ে মেয়রকে চিঠি দিয়েছেন, তিন মেয়র পারিষদ। মেয়র পরিষদ সদস্য স্নিগ্ধা রায়, বরুণ চৌধুরী, জয়দেব সিংহও এ দিন পদত্যাগপত্র জমা দিয়েছেন। বিক্ষুব্ধদের দাবি, ৩৩ ওয়ার্ডের চন্দননগর পুরসভায় তাঁদের সঙ্গে কমপক্ষে ১৬ জন পুর প্রতিনিধি রয়েছেন।
এই বিষয়ে তৃণমূল কংগ্রেসের হুগলি জেলা সহ-সভাপতি তথা চন্দননগরের অন্যতম মেয়র পারিষদ পার্থসারথী দত্ত এই প্রসঙ্গে বলেন, ‘‘ক্ষোভ সব দলেই থাকে। এখানেও কারও কিছু থাকতে পারে। ওনারা চিঠি দিয়েছেন মেয়রকে। হয়তো পদত্যাগের ইচ্ছাও প্রকাশ করেছেন। কিন্তু পদত্যাগ করতে হলে পুর-কমিশনার কিংবা মহকুমা শাসককে চিঠি দিতে হয়। এটা দলীয় বিষয়। আলোচনার মধ্য দিয়েই সমস্যা মিটে যাবে।’’